./data/phi1351/phi004/phi1351.phi004.perseus-lat2.xml
Cornelius Tacitus
utque cumulos super et recentia caede vestigia incessere, quasi debellatum foret, pergere Cremonam et victos in deditionem accipere aut expugnare deposcunt  haec in medio, pulchra dictu: illa sibi quisque, posse coloniam plano sitam impetu capi  idem audaciae per tenebras inrumpentibus et maiorem rapiendi licentiam  quod si lucem opperiantur, iam pacem, iam preces, et pro labore ac vulneribus clementiam et gloriam, inania, laturos, sed opes Cremonensium in sinu praefectorum legatorumque fore  expugnatae urbis praedam ad militem, deditae ad duces pertinere  spernuntur centuriones tribunique, ac ne vox cuiusquam audiatur, quatiunt arma, rupturi imperium ni ducantur